பயனர்கள் ஒவ்வொரு கட்டுரையின் பேச்சுப் பக்கத்திலும் கிரந்தம் வேண்டும் / வேண்டாம் என்று உரையாடி ஆற்றலை வீணாக்க வேண்டாம் என்று கேட்டுக் கொள்கிறேன். இது தொடர்பான என்னுடைய கருத்துகளை இன்றிரவுக்குள் பகிர்ந்து கொள்கிறேன். அது வரைப் பொறுத்திருந்து மற்றவர்கள் தொடரக் கேட்டுக் கொள்கிறேன். நன்றி.--இரவி (பேச்சு) 06:25, 25 ஆகத்து 2015 (UTC)  
தமிழ் விக்கிப்பீடியாவில் கிரந்தப் பயன்பாடு குறித்த மாற்றுக் கருத்துகள் தமிழ் விக்கிப்பீடியாவின் தொடக்க நாட்களில் இருந்தே இருக்கின்றன. அவ்வப்போது இது தொடர்பாக முடிவுறா விவாதங்கள் வந்த போது எல்லாம், இது தொடர்பான வழிகாட்டல்களை உருவாக்கும் அளவு தமிழ் விக்கிப்பீடியர் சமூகம் வளரவில்லை என்ற காரணத்தினால் இம்முயற்சியைத் தள்ளிப் போட்டு வந்துள்ளோம். தமிழ் விக்கிப்பீடியா பத்தாண்டுகளைக் கடக்கும் போதும் 50,000 கட்டுரைகளைக் கடக்கும் போதும் இம்முயற்சியை மேற்கொள்ளலாம் என்றெண்ணி, சூழல் சீராக இல்லாத காரணத்தால் தள்ளிப் போட்டு வந்துள்ளோம். தற்போதும் அச்சூழலில் பெரிய மாற்றம் இல்லை என்றே கருதுகிறேன்.  
**தமிழ் விக்கிப்பீடியாவில் கிரந்தப் பயன்பாடு தொடர்பான என்னுடைய நிலைப்பாட்டைச் சுருக்கமாகச் சொல்ல வேண்டும் என்றால் இப்போது இருக்கும் நிலையே தொடர வேண்டும்.** கிரந்தம் தவிர்த்து எழுதுவோர், இயன்ற அளவு கிரந்தம் தவிர்ப்போர், பகுதி கிரந்தம் தவிர்த்து சில இடங்களில் கிரந்தம் பயன்படுத்துவோர், கிரந்தம் தவிர்க்காமல் பயன்படுத்துவோர், கிரந்தப் பிரச்சினை பற்றிய எந்த வித நிலைப்பாடும் இல்லாமல் தாங்கள் அறிந்தவாறே எழுதுவோர் என்று பல வகைப்பட்டவர்களும் கூடியே தற்போது தமிழ் விக்கிப்பீடியாவில் இயங்கி வருகிறோம். சூன், சூலை போன்று சீராக அனைத்து முறைமைச் செய்திகள், வார்ப்புருக்களில் ஒரே பெயரைப் பயன்படுத்த வேண்டிய இடங்கள் தவிர மற்ற இடங்களில் வலுக்கட்டாயமாக கிரந்தம் சேர்த்தோ தவிர்த்தோ எழுதுவதில்லை. இவ்வகைகளில் எழுதுவோர் முதலில் ஒரு வகையாக இருந்து பிறகு மற்றொரு நிலைப்பாட்டை எடுத்தவர்கள் நிறைய பேர். **இவ்வகையினர் அனைவரும் இணங்கி ஒன்று கூடி உழைப்பதே நமது வலு.**  
2006-2012 காலப்பகுதியில் கிரந்தம் தொடர்பான பல சூடான விவாதங்கள், துப்புரவுப் பணிகளில் ஒரு நிலைப்பாட்டை வலியுறுத்த முனைந்தமை உண்மை தான். நானே கூட தனிப்பட்ட அளவில் ஒரு காலக்கட்டத்தில் தீவிர நிலைப்பாடு கொண்டிருந்தவன் தான். எனினும், கடந்த 10 ஆண்டுகளாக தமிழ் விக்கிப்பீடியாவையும், நாம் இயங்கும் தமிழ்ச் சமூகச் சூழலையும் பிற மொழி விக்கிப்பீடியாக்களையும் கவனித்த பட்டறிவில் சொல்கிறேன். **கிரந்தம் வேண்டும், வேண்டாம் என்பது தமிழ்ச் சமூகத்தில் கல் தோன்ற மண் தோன்றா காலத்துச் சிக்கல். இதற்கு விக்கி மூலமாகவோ விக்கியில் மட்டுமோ தீர்வு காண முடியாது. அப்படி முனைவது தமிழ் விக்கிப்பீடியர் சமூகத்தைப் பிளந்து திட்டத்தை முடக்குவதில் போய் தான் முடியும்.**  
**கிரந்தம் வேண்டும் அல்லது வேண்டாம் என்பது ஒரு மொழி சார்ந்த சிக்கல் மட்டும் அன்று. அது ஒரு சமூகச் சிக்கல். சென்ற நூற்றாண்டில் எழுந்த தனித்தமிழ் இயக்கம் என்பது அரசியல், பண்பாடு என்று பல்வேறு களங்களிலும் ஒருங்கிணைத்து முன்னெடுக்கப்பட்ட இயக்கம். அதனாலேயே வென்றது. அப்போது ஒரு விக்கி இருந்து அதில் நாங்கள் தனித்தமிழில் மட்டும் தான் எழுதுவோம் என்று முயன்றிருந்தால் வெற்றி பெற்றிருக்காது.**  
நான் எழுதும் கட்டுரைகளில் இயன்ற அளவு நல்ல தமிழில், கிரந்தம் மற்றும் பிற மொழிச் சொற்களைத் தவிர்த்தே எழுதுகிறேன். ஆனால், பிறர் பங்களித்துள்ள கட்டுரைகளில் துப்புரவுப் பணிகளை மேற்கொள்ளும் போது வலிந்து கிரந்தம் நீக்குவதில்லை. தற்போது கிரந்தம் கலந்து எழுதும் பல முனைப்பான பங்களிப்பாளர்களும் கூட கிரந்தம் தவிர்த்த கட்டுரைகளில் இவ்வாறான அணுகுமுறைகளை மேற்கொள்வதாலேயே தமிழ் விக்கிப்பீடியா வெற்றிகரமான, ஒற்றுமையான திட்டமாக உள்ளது. **இந்த நெகிழ்வு, இணக்கத்தின் முக்கியத்துவத்தைப் புரிந்து கொண்டு தொடர்வது மிகவும் இன்றியமையாதது.**  
ஒரு எடுத்துக்காட்டுக்குச் சொல்ல வேண்டும் என்றால், நாம் இலங்கை எதிர் தமிழக வழக்குச் சிக்கல் வரும் போது மிக அருமையாக ஒன்றுக்கு மாற்றான மற்றொரு வழக்கை அடைப்புக்குறிக்குள் இட்டு நகர்கிறோம். இதில் இலங்கை வழக்கத்தைத் தான் முன்னிறுத்த வேண்டும் என்றோ தமிழக வழக்கைத் தான் முன்னிறுத்த வேண்டும் என்றோ **பெரும்பான்மை வாதம் பேசத் தொடங்கி இருந்தால் தமிழ் விக்கிப்பீடியா அன்றே அழிந்திருக்கும்**. இதே போல் இரு நாட்டுச் சூழல் உள்ள உருது விக்கிப்பீடியர்கள், வங்காளி விக்கிப்பீடியர்கள் (சில இடங்களில் மட்டும்) இத்தகைய ஒரு அடைப்புக்குறி ஏற்பாடு கூட இல்லாமல் பக்கத்துக்குப் பக்கம் முரண்பட்டு ஆற்றலை வீணாக்கி வருகிறார்கள். இப்படி ஒரு அடைப்புக்குறி ஏற்பாட்டைப் பற்றிச் சொன்ன போது, "அட, இப்படிக் கூட இச்சிக்கலைத் தீர்கலாமா?" என்று வியந்தார்கள். ஆக, பல சிக்கல்களை இயல்பான புரிந்துணர்வோடு தீர்க்கும் முதிர்ச்சியும், ஆற்றலும் நமக்கு உண்டு. இந்தக் கோணத்திலேயே கிரந்தச் சிக்கலையும் பார்க்கிறேன்.  
பல இலட்சக்கணக்கான பக்கங்களில் கிரந்தம் கலந்தே தமிழ் விக்கிப்பீடியா ஆக்கங்கள் இருந்தாலும், அவற்றை நீக்க வேண்டும் என்று எந்த முனைவும் நமக்கு இல்லாவிட்டாலும் **தமிழ் விக்கிப்பீடியர்கள் தனித்தமிழ் தாலிபான்கள் என்ற அளவுக்கு வெளியே நமக்கு எதிரான பரப்புரை நடக்கிறது**. தமிழ் விக்கிப்பீடியா ஒரு குறிப்பிட்ட வட்டார நடையுடன் இருக்கிறது, திராவிடத்துக்கு எதிராக இருக்கிறது, பார்ப்பனீயத்தை ஆதரிக்கிறது என்பது போன்று ஏகப்பட்ட பிழையான புரிதல்கள், தவறான பரப்புரைகள் உள்ளன. **ஏதோ ஒரு வகையில் தமிழ் விக்கிப்பீடியாவின் வளர்ச்சியை, பன்னாட்டுத் தமிழர்களும் ஒன்று கூடி இயங்குவதை, கட்டற்ற அறிவு ஆக்கங்கள் பெருகுவதைச் சகித்துக் கொள்ளாத பல்வேறு எதிர் சக்திகள் வெளியே உள்ளன. இவர்கள் மிக நுணுக்கமாக நமக்கு எதிராக தொடர் பரப்புரையில் ஈடுபட்டு வழமையாக வந்திருக்க வேண்டிய பல பங்களிப்பாளர்களைத் தடுத்தும் குழப்பியும் வருகிறார்கள்.** நாம் இயங்கும் இந்தச் சூழலைப் புரிந்து கொள்ள வேண்டும்.  
தமிழ் விக்கிப்பீடியா பல்வேறு கூட்டு வாய்ப்புகள் மூலம் அடுத்த கட்டத்துக்கு நகரும் வேளையில், இன்னும் **கூடுதல் எச்சரிக்கையுடன் செயல்பட வேண்டும்**. நாம் மொழியார்வத்தில் பொதுத்தமிழ் - செந்தமிழ் - தனித்தமிழ் என்று பேசும் **உரையாடல்கள் மிக இலகுவாக இலங்கை எதிர் தமிழ்நாடு என்றோ இந்து / இசுலாமியர் / கிறித்தவர் எதிர் நாத்திகர்கள் என்றோ மடை மாற்றப்படும் அபாயம் உண்டு.** இந்த அபாயத்தை உணர்ந்து, வேறு பெரும் பங்களிப்புகள் ஏதும் நல்காமல் எடுத்த எடுப்பில் பல ஆண்டுகளாக கிரந்தப் பிரச்சினை உள்ள பக்கங்களை மட்டுமே குறி வைத்து **வம்பளந்து நமது வாயைக் கிளறி ஒற்றுமையக் குலைக்க முனைபவர்களுக்கு எதிராக விழிப்புணர்வுடன் இருப்பது அவசியம்.** வம்பளப்பவர்களைப் புறக்கணித்து வழமையான தமிழ் விக்கிப்பீடியா பங்களிப்புகளில் ஈடுபடுங்கள்.  
கலைக்களஞ்சியத்தில் சீரான நடை இருப்பது முக்கியம் தான். விக்கிப்பீடியாவின் கட்டற்ற ஆக்க உரிமை எந்த ஒரு பக்கத்தையும் திருத்துவதை ஊக்குவிக்கிறது என்பது உண்மை தான். ஆனால், இதை **எல்லாவற்றையும் விட முக்கியமானது, நாம் ஒரு சமூகமாக ஒன்று கூடி இயங்கும் போது அதன் பின் உள்ள இயங்கியலையும் உளவியலையும் புரிந்து கொள்வது**.  
ஒரு பேச்சுக்கு, தமிழ் விக்கிப்பீடியா முழுதும் கிரந்தம் தவிர்க்கிறோம் என்று இறுக்கமான கொள்கை எடுத்து அனைத்து பக்கங்களையும் துப்புரவு செய்கிறோம் என்றால் என்ன ஆகும்? ஏற்கனவே உள்ள பொய்யான பரப்புரை மெய்யாகும். தமிழ் விக்கிப்பீடியாவில் வேறு எந்தப் பிணக்கும் மாற்றுக் கருத்தும் இல்லாமல் மிக அருமையாகப் பங்களித்துக் கொண்டு வரும் பல நல்ல பங்களிப்பாளர்கள் வெளியேறுவது உறுதி.  
மாறாக, கட்டாயம் கிரந்தம் கலப்போம் என்ற அழுத்தத்துக்கு இசைந்து கொடுத்தால் தமிழார்வத்தால் உந்தப்பட்டு மட்டுமே பங்களிக்கும் பல முன்னணி பங்களிப்பாளர்களை இழப்போம். வெறுமனே வெளியில் இருந்து விமரிசனம் மட்டும் செய்வோருக்கு இடையில் பல ஆயிரக்கணக்கான கட்டுரைகளை எழுதுக் குவித்திருப்போருக்கு முக்கிய உந்துதல் இத்தமிழார்வம் மட்டுமே. இவர்களில் பலர் தமிழ் விக்கிப்பீடியாவுக்குள் நுழையும் போது கிரந்த ஆதரவு அல்லது கிரந்தம் பற்றிய எந்த நிலைப்பாடும் இன்றி வந்து பிறகு காலப்போக்கில் கிரந்தத் தவிர்த்து எழுதத் தொடங்கியவர்கள். எனவே, **அனைவரையும் அரவணைத்துப் போவதற்கான களம் இருப்பது மிகவும் இன்றியமையாதது.**  
விக்கிப்பீடியா முழுக்க தனித்தமிழில் மட்டும் ஒரு இலட்சம் கட்டுரைகள், கிரந்தம் கட்டாயம் கலந்து மட்டும் ஒரு இலட்சம் கட்டுரைகள் என்பதை விட நாம் அனைவரும் இணைந்து பல இலட்சம் கட்டுரைகள் ஆக்கும் ஒற்றுமையுடன் தொடர்ந்து செயல்படுவது மிகவும் அவசியம். ஏனெனில், தமிழின் தொடர்ச்சியைத் தக்க வைக்க நமக்கு இன்னும் பல இலட்சம் விரிவான கட்டுரைகள் தேவை. முதலில் இப்பல இலட்சம் கட்டுரைகளை உருவாக்குவோம். கிரந்தம் கலந்து இருந்தாலும் சரி. கலக்காமல் இருந்தாலும் சரி. அதன் பிறகு, காலப்போக்கில் தமிழ் விக்கிப்பீடியாவுக்கு வெளியே நடக்கும் மொழி சார் மாற்றங்கள் ஒரு சீரான நடையை நோக்கிச் செல்ல உதவும். **கிரந்தம் தவிர்த்த தமிழ் வேண்டும் என்று விரும்புவோர் உண்மையில் பெரும் உழைப்பைச் செலுத்த வேண்டிய களம் தமிழ் விக்கிப்பீடியாவுக்கு வெளியேயே உள்ளது.**